arnastofnun/IGC-2024 huggingface dataset:
Tobias Asser

Tobias Michael Carel Asser (28. apríl 1838 – 29. júlí 1913) var hollenskur lögmaður og lögfræðingur af gyðingaættum.

Árið 1911 vann Asser friðarverðlaun Nóbels (ásamt Alfred Hermann Fried) fyrir störf sín á sviði alþjóðlegs einkamálaréttar, sér í lagi fyrir að taka þátt í stofnun Haag-ráðstefnunnar um alþjóðlegan einkamálarétt (HCCH).

Æviágrip.

Tobias Michael Carel Asser fæddist þann 28. apríl í Amsterdam í Hollandi. Hann var sonur Carels Daniel Asser (1813–85) og sonarsonur dómarans Carels Asser (1780-1836). Asser nam lögfræði við Háskólann í Amsterdam og Háskólan í Leiden og varð seinna lagaprófessor við Háskólann í Amsterdam.

Asser tók þátt í stofnun lögfræðitímaritsins "Revue de Droit International et de Législation Comparée" ásamt John Westlake og Gustave Rolin-Jaequemyns. Hann var einnig meðal stofnenda Alþjóðaréttarstofnunarinnar (fr. "Institut de Droit International") árið 1873. Árið 1880 varð Asser meðlimur í Konunglegu lista- og vísindaakademíunni í Hollandi.

Haag-ráðstefnan um alþjóðlegan einkamálarétt.

Asser var meðal fremstu hugsuða á sviði alþjóðlegs einkamálaréttar og taldi að traustir lagarammar í kringum samskipti einkaaðila milli ríkja myndu stuðla að friði og stöðugleika. Árið 1893 átti Asser frumkvæði að fyrstu samkomu HCCH, alþjóðastofnunar sem fjallaði um alþjóðlegan einkamálarétt. Ríkin sem tóku þátt voru Austurríki-Ungverjaland, Belgía, Frakkland, Þýskaland, Ítalía, Lúxemborg, Holland, Portúgal, Rúmenía, Rússland, Spánn og Sviss. Asser var kjörinn forseti samkomunnar og síðan endurkjörinn á næstu þremur samkomum sem haldnar voru árin 1894, 1900 og 1904. Undir forystu Assers stóð HCCH fyrir ýmsum milliríkjasamningum, Haag-sáttmálunum, sem samræmdu reglur alþjóðlegs einkamálaréttar á sviðum hjónabands (1902), skilnaðar (1902), forsjár (1902), einkamála (1905), réttaráhrifa hjónabands (1905) og sviptingar borgararéttinda (1905).

Árið 1911 hlaut Asser friðarverðlaun Nóbels. Í ræðu sinni við verðlaunaathöfnina þann 10. desember 1911 lagði Jørgen Løvland, formaður Nóbelsnefndarinnar, sérstaka áherslu á störf Assers á sviði alþjóðlegs einkamálaréttar og á afrek hans með stofnun HCCH og sagði að Asser væri „eftirmaður eða endurlífgari frumkvöðlastarfs Hollendinga á sviði alþjóðalaga á sautjándu öld“, Hugo Grotius samtíðar sinnar.

Friðarráðstefnurnar í Haag.

Asser var einn af fulltrúum Hollendinga á báðum friðarráðstefnunum í Haag árið 1899 og 1907.

Fasti gerðardómstóllinn.

Árið 1902 sat Asser í fyrstu gerðarnefndinni sem tók fyrir milliríkjadeilu á vettvangi Fasta gerðardómstólsins, sem hafði verið stofnsettur í kjölfar fyrstu friðarráðstefnunnar í Haag árið 1899. Asser tók jafnframt þátt í stofnun þess sem átti síðar eftir að verða Alþjóðaréttarháskólinn í Haag, en lifði ekki nógu lengi til að sjá opnun hans árið 1923.

Asser lést þann 20. júlí árið 1913 í Haag.

Nafngiftir.

Rannsóknarstofnun í alþjóðlegum einka- og opinberum rétti, Evrópurétti og alþjóðlegum gerðardómum er nefnd eftir Asser. Stofnunin heitir T.M.C. Asser Instituut og er staðsett í Haag.
Hoya samarensis

Hoya samarensis er fjölær jurt í vaxblómaættkvísl. Útbreiðslan er á Filippseyjum.
Paul Henri Balluet d'Estournelles de Constant

Paul Henri Benjamin Balluet d'Estournelles de Constant, de Constant de Rebecque barón (22. nóvember 1852 – 15. maí 1924), var franskur erindreki og stjórnmálamaður sem vann friðarverðlaun Nóbels árið 1909 fyrir stuðning sinn við stofnun alþjóðlegra gerðardómstóla.

Æviágrip.

Paul Henri Balluet d'Estournelles de Constant fæddist í La Flèche í Loire-dalnum og var kominn af gamalli aðalsætt sem gat rakið sögu sína aftur til krossferðanna. Franski byltingarmaðurinn og rithöfundurinn Benjamin Constant var ömmubróðir hans. Estournelles de Constant nam lögfræði og austurlandamál við háskólann Lycée Louis-le-Grand í París og hóf síðan störf í utanríkisþjónustunni árið 1876.

Snemma á diplómataferli sínum var Estournelles de Constant staðsettur í Svartfjallalandi, Tyrkjaveldi, Hollandi og Túnis. Árið 1882 sneri hann aftur til Parísar til að gegna stöðu aðstoðarframkvæmdastjóra skrifstofu franska utanríkisráðuneytisins fyrir Botnalönd. Árið 1890 var hann sendur sem bráðabirgðasendiherra til Lundúna og átti þar þátt í að afstýra stríði vegna nýlendudeilna milli Frakklands og Bretlands. Estournelles de Constant bauð sig fram á franska þingið árið 1895 og náði kjöri á neðri þingdeildina. Hann náði síðan kjöri á öldungadeild þingsins árið 1904 og hélt því þingsæti til starfsloka sinna árið 1924.

Sem þingmaður hafði Estournelles de Constant afskipti af nýlendumálefnum og beitti sér jafnan gegn nýlendustefnu þriðja lýðveldisins. Hann talaði fyrir því að nýlendusæti á franska þinginu yrðu lögð niður og mælti með því að nýlendurnar yrðu gerðar að verndarsvæðum í stað þess að vera aðlagaðar að franskri menningu samkvæmt stefnu lýðveldistímans. Estournelles de Constant var harður andstæðingur stofnunar franskrar nýlendu á Madagaskar og mótmælti jafnframt skiptingu stórveldanna á Kína. Innanlands mótmælti hann því sem hann kallaði „hneykslum gagnvart góðum siðum“ (fr. "outrages aux bonnes mœurs"). Hann studdi Alfred Dreyfus í Dreyfus-málinu og barðist fyrir því að líkamsleifar Émile Zola yrðu lagðar í Panthéon-hvelfinguna í París vegna baráttu Zola í þágu Dreyfusar.

Ofar öllu beitti Estournelles de Constant sér fyrir bættum milliríkjasamskiptum og var dómari við Fasta gerðardómstólinn í Haag frá árinu 1900. Hann var fulltrúi Frakka á báðum friðarráðstefnunum í Haag árin 1898 og 1907 og lýsti þar hugmyndum sínum um sameinaða Evrópu.

Estournelles de Constant samdi ýmis sagnfræði- og stjórnmálarit og jafnvel einstaka leikrit. Hann samdi gjarnan greinar fyrir fréttablöðin "Le Temps", "La Revue de Paris" og "La Revue des deux mondes". Þar sem hann var kvæntur Bandaríkjakonu, Daisy Sedgwick Berend, ferðaðist hann einnig talsvert og skrifaði um Bandaríkin.

Nafngiftir.

Skóli í heimabæ Estournelles de Constant, La Flèche, er nefndur eftir honum: "le lycée général et technologique d'Estournelles de Constant". Hringleikahús í þjálfunar- og rannsóknardeild Maine-háskólans í Frakklandi ber jafnframt nafn hans.

Estournelles de Constant er jafnframt heiðraður með brjóstmynd eftir Paul Landowski á minnisvarða á Jakobínatorginu í Le Mans.
Hoya wongii

Hoya wongii er fjölær jurt í vaxblómaættkvísl. Útbreiðslan er á Borneó (Brunei).
Senegalska karlalandsliðið í knattspyrnu

Senegalska karlalandsliðið í knattspyrnu er fulltrúi Senegal í knattspyrnu og er stjórnað af Senegalska knattspyrnusambandinu.

Liðið á sér ekki mikla sögu á HM. Fyrsta mótið sem það tók þátt í var HM 2002. Liðið á sér töluvert lengri sögu í Afríkukeppninni, en það tók fyrst þátt árið 1965. Liðið vann gullverðlaun þar árið 2022.

HM 2002.

Senegalska liðið vakti heimsathygli á HM 2002 þegar það sigraði ríkjandi heimsmeistara Frakka í opnunarleiknum. Í næstu leikjum gerði að jafntefli við Dani og Úrúgvæ. Í 16. liða úrslitum tókst því svo að slá út sterkt lið Svía áður en það féll úr leik eftir tap í spennandi leik á móti Tyrkjum. Margir leikmenn sem áttu síðar eftir að verða heimsfrægir leikmenn léku með liðinu á þessu móti, nægir þar að nefna El Hadji Diouf, Amara Traoré og Henri Camara.
Yves-Joseph de Kerguelen-Trémarec

Yves-Joseph de Kerguelen-Trémarec (13 febrúar 1734 – 3 mars 1797) var franskur landkönnuður og sjóliðsforingi.

Æskuár.

Kerguelen-Trémarec fæddist í Landudal, á Bretagne-skaga. Tók hann þátt í sjö ára stríðinu en hlaut takmarkaðan framgang innan hersins.

Fundur Kerguelen-eyja.

Árla 1772 var Kerguelen-Trémarec skipaður yfir þriðja franska leiðangrinum í leit að hinu goðsagnakennda Terra Australis með skipin "Fortune" og "Gros Ventre". Leiðangurinn rakst á hinar fjarlægt liggjandi Kerguelen-eyjar norður af Suðurskautslandinu, sunnarlega í Indlandshafi og gerði tilkall til þeirra fyrir hönd Frakklands áður en snúið var til baka til Máritíus.

Ásamt honum í leiðangrinum var náttúrufræðingurinn Jean Guillaume Bruguière. Í skýrslu sinni til konungsins Lúðvíks XV, lagði hann of stórt mat á virði eyjanna. Þess vegna senti konungurinn annan leiðangur með skipunum "Rolland" og "Oiseau", en tókst ekki að finna Terra Australis. Þegar hingað var komið þótti ljóst að eyjarnar væru fáum góðmálmum búin og að mestu til lítils hafandi. Þegar Kerguelen-Trémarec sneri til baka var hann settur í fangelsi. Eyjarnar voru seinna heimsóttar af James Cook, en voru ekki kortlagðar fyrr en 1840 í hinum svonefnda Ross-leiðangri.

Í frönsku byltingunni var svo litið á sem hann væri fórnarlamb gömlu stjórnarinnar og honum var komið aftur fyrir í fyrri stöðu og tók þátt í orrustunni við Groix. Hann lést 1797 sem aðmíráll og herstjóri skipalægisins við Brest.
Sveinstindur (Langasjó)

Sveinstindur er 1090 metra fjall við syðri enda Langasjós. Tindurinn er vinsæll til uppgöngu og er víðsýnt þaðan.

Tindurinn er nefndur eftir Sveini Pálssyni lækni og ferðafrömuði sem er talinn hafa gengið fyrstur á hann. Þorvaldur Thoroddsen náttúrfræðingur gaf tindinum nafn en Þorvaldur rannsakaði svæðið í lok 19. aldar.
Hauts-de-France

Hauts-de-France er eitt af 18 héruðum Frakklands og er það nyrsta á meginlandinu. Það var skapað árið 2016 með sameiningu Nord-Pas-de-Calais og Picardy. Í norðri eru landamæri Belgíu og í vestri er Ermasund og tengsl við England í gegnum Ermarsundsgöngin. Íbúar eru tæpar 6 milljónir og er flatarmál 32.000 ferkílómetrar.

Fimm sýslur eru innan héraðsins: Aisne, Nord, Oise, Pas-de-Calais og Somme.

Helstu borgir eru:
Þráðveirur

Þráðveirur (Filoviridae) eða filoveirur eru einstrengja RNA-veirur. Ebólaveira og Marburgveira eru þráðveirur. Þær veirur valda alvarlegum sjúkdómum í mönnum og öðrum prímötum sem lýsa sér með blæðandi veiruhitasótt.
Rennes

Rennes er borg í Bretagne í norðvestur-Frakklandi. Hún er höfuðborg héraðsins liggur við mót fljótanna Ille og Vilaine.

Rennes er með 217.000 íbúa (2017) en á stórborgarsvæðinu eru um 730.000. Milli úthverfa og raunborgarinnar er grænt belti. Borgin er mikilvæg í tækniiðnaði og nýsköpun innan Frakklands. Einnig eru þar mikilvægar mennta- og listastofnanir.
Dalskóli

Dalskóli er grunnskóli í Úlfarsárdal í Reykjavík. Skólinn hóf starfsemi árið 2010.
Jamaíska karlalandsliðið í knattspyrnu

Jamaíska karlalandsliðið í knattspyrnu er er fulltrúi Jamaíka í knattspyrnu og er stjórnað af Jamaíska knattspyrnusambandinu. þeim hefur hefur einungis tekist að komast á eitt heimsmeistaramót, það var árið 1998, þeir hafa hinsvegar tvisvar orðið CONCACAF meistarar það var árið 2015 og 2017.
Alþjóðaþingmannasambandið

Alþjóðaþingmannasambandið (e. "Inter-Parliamentary Union"; fr. "Union Interparlementaire") er samband þinga sem stofnað var árið 1889 að undirlagi hins franska Frédérics Passy og hins breska Randals Cremer. Frá stofnun sinni hefur Alþjóðaþingmannasambandið verið einn helsti vettvangur alþjóðasamstarfs þingmanna og flest þjóðþing heims eiga aðild að því. Árið 2019 áttu 178 þjóðþing aðild að sambandinu og 12 svæðisbundin þingmannasamtök aukaaðild. Alþingi hefur verið aðili að Alþjóðaþingmannasambandinu frá árinu 1951. Sambandið er elsti alþjóðlegi samstarfsvettvangur á sviði stjórnmála sem enn starfar.

Lög sambandsins kveða á um að tilgangur þess sé að „vinna að friði og samstarfi meðal þjóða og treysta lýðræði og þjóðkjörin fulltrúaþing í sessi“. Stefnt er að þeim markmiðum með því að örva samstarf og skoðanaskipti milli þingmanna, standa vörð um mannréttindi og auka almenningsvitund um starfsemi þjóðþinga. Alþjóðaþingmannasambandið hefur haft áheyrnaraðild að Sameinuðu þjóðunum frá árinu 2002.

Þingfundir Alþjóðaþingmannasambandsins eru haldnir tvisvar á ári en þess á milli stendur sambandið fyrir ýmsum ráðstefnum og öðrum fundum. Æðsta vald í innri málum sambandsins er í höndum ráðs sem skipað er þremur fulltrúum frá hverju aðildarríki. Sambandið kýs jafnframt 15 meðlimi sem skipa framkvæmdastjórn þess auk forseta og og formanni kvennanefndar sambandsins.
Tröllkonuhlaup

Tröllkonuhlaup er lágur foss í Þjórsá, rétt austan Búrfells. Hærri foss Þjófafoss er nokkru sunnar.

Eftir að virkjað var í Þjórsá við Búrfell hefur vatnsrennsli minnkað mikið í fossinn og er hann vatnslaus á veturna.

Saga um tröllkonurnar.

Það finnist í sögu af Gissuri í Botnum: "Þessar stillur er sagt að tröllkonan úr Búrfelli hafi sett í Þjórsá svo að hún þyrfti ekki að væta sig í fæturna er hún fór að finna systur sína (í Bjólfelli efst á Rangárvöllum) og stokkið þar yfir í þrem hlaupum. Heita nú klettir þessir síðan þá Tröllkonuhlaup."
Goðahneta

Goðahneta (fræðiheiti "Macadamia") eða goðahnetutré er ættkvísl sem inniheldur fjórar trjátegundir. Það eru sígrænt tré af silfurtrjáaætt. Goðahnetutré eru ræktuð vegna ljúffengra fræja og er olía einnig unnin úr fræjunum. Goðahneta er einnig nefnd queensland-hneta því goðahnetutré eru upprunnin í Austur-Ástralíu.
Trefjarót

Trefjarót er gerð af rót á plöntu sem greinist í marga tiltölulega granna hluta niður af stönglinum. Trefjarót er andstæðan við stólparót. Einkímblöðungar og byrkningar hafa trefjarót.
Brest

Brest getur átt við:
Zinedine Zidane

Zinedine Yazid Zidane (á arabísku:زين الدين زيدان اليزيد - "Zin ad-Din Yazid Zidan") oft kallaður "Zizou, ZZ eða Yaz") er franskur fyrrum knattspyrnumaður og knattspyrnuþjálfari.

Uppvöxtur og ungmennaferill.

Zidane fæddist 23. júni 1972 í La Castellanehverfinu í Marseille, í Suður-Frakklandi. Báðir foreldrar Zidane eru ættaðir frá Alsír af kabylsku berberfólki. Foreldrar hans, Smaïl og Malika, fluttu til París frá Aguemoune frá bi Kabylia í norðurhluta Alsír árið 1953, áður en alsírska stríðið byrjaði. Árið 1960 flutti fjölskyldan í norðurhluta Marseille í úthvherfi sem heitir La Castellane. Hann var yngstur af fimm systkinum. Pabbi hans vann á næturvöktum í íbúðarblokk, meðan móðir hans var heima. Fjölskyldan hafði það gott miðað við aðstæður, í hverfi Marseille sem var þekkt fyrir glæpi og atvinnuleysi.

Það var í Castellane sem Zidane þá fimm ára gamall fór fyrst að spila fótbolta, hann fór fimm ára gamall að spila fótbolta við hina krakka í hverfinu . Í júli 2011 nefndi Zidane fyrrverandi Marseille leikmennina Blaž Slišković, Enzo Francescoli og Jean-Pierre Papin sem sínar helstu fyrimyndir í æsku. Tíu ára gamall fór Zidane að spila fótbolta fyrir dreingjalið í hverfinu Castellane hverfinu sem hét US Saint-Henri. Eftir að hava spilað meðð félaginu í hálftannað ár, fór Zidane að leika með SO Septèmes-les-Vallons eftir að þjálfarinn hjá Septèmes, Robert Centenero, sannfærði formanninn í félaginu að fá Zidane. Zidane spilaði með Septèmes þar til hann var 14 ára gamall en þá hann var valinn til að taka þátt í þriggja daga fótbóltsskólanum CREPS (Regional Centre for Sports and Physical Education) í Aix-en-Provence,það var einn af þeim fótboltasskólum sem reknir voru af franska knattspyrnusambandinu. Það var þar sem Jean Varraud leikmaður AS Cannes kom auga á hann, og sannfærði formann félagsins um að fá hann til félagsins.
Hólmsá (Skaftárhreppi)

Hólmsá er lindá sem á upptök sín í Hólmsárbotnum, austan við Mýrdalsjökul í Skaftárhreppi, og rennur um Hólmsárlón og framhjá Einhyrningi og Atley þar til hún sameinast Leirá sem rennur út í Kúðafljót. Í ánni eru margir hólmar þar sem helsingi hefur orpið frá 1999.

Hugmyndir um ýmsar útfærslur af Hólmsárvirkjun hafa verið lagðar fram en tillagan féll í verndarflokk Rammaáætlunar 2013 og í kjölfarið hófst undirbúningur að friðlýsingu vatnasviðs árinnar.
Kverná

Kverná er bær og samnefnd á í Eyrarsveit í Grundarfjarðarbæ. Kverná kemur fram skammt frá bænum úr miklum gljúfrum sem nefnast Kvernárgljúfur.
Kalúgafylki

Kalúgafylki (rússneska: "Калу́жская о́бласть") er fylki (oblast) í Rússlandi. Höfuðstaður fylkisins er Kalúga. Íbúafjöldi var 1,010,930 árið 2010.
Tsjeljabínskfylki

Tsjeljabinskfylki (rússneska: "Челя́бинская о́бласть") er fylki (oblast) í Rússlandi. Höfuðstaður fylkisins er Tsjeljabinsk. Íbúafjöldi var 3,476,217 árið 2010.
Orenbúrgfylki

Orenbúrgfylki (rússneska: "Оренбу́ргская о́бласть") er fylki (oblast) í Rússlandi. Höfuðstaður fylkisins er Orenbúrg. Íbúafjöldi var 2,033,072 árið 2010.
Kólus

Kólus ("coleus") var áður notað yfir ættkvísl blómplantna af varablómaætt. Í nýrri flokkun er þessi ættkvísl ekki lengur notuð heldur eru tegundir sem áður flokkuðust sem kólusar taldir af ættkvíslinni Plectranthus. Kólus er oft notað sem algengt heiti af skrautjurtum sem áður voru flokkaðir sem innan coleus ættkvíslar, og þá sérstaklega  álfamöttull (Coleus blumei eða Plectranthus scutellarioides) sem er vinsæl garðplanta og stofuplanta. Álfamöttull þarf mikla birtu en á ekki að vera í fullri sól því þá verða litir ekki eins skærir.
Tambovfylki

Tambovfylki (rússneska: "Тамбо́вская о́бласть") er fylki (oblast) í Rússlandi. Höfuðstaður fylkisins er Tambov. Íbúafjöldi var 1,091,994 árið 2010.
Norrby IF

Norrby IF er knattspyrnulið staðsett í Borås í Svíþjóð. Liðið var stofnað 27. apríl 1927 og leikur í fyrstudeild í Svíþjóð, sem kölluð er Superettan.
Sumarólympíuleikarnir 2028

Sumarólympíuleikarnir 2028 eru 34. sumarólympíuleikarnir. Þeir fara fram í Los Angeles í Bandaríkjunum frá 21. júlí til 6. ágúst 2028. Þetta eru þriðju sumarólympíuleikarnir sem fara fram í Los Angeles, en borgin hefur áður hýst ólympíuleika 1932 og 1984.

Los Angeles var valin eftir kosningar í Alþjóðaólympíunefndinni 13. september 2017.
David Herman

David Herman (f. 20. febrúar 1967) er bandarískur leikari.
Gorvík

Gorvík er grunn vík en dýpsta víkin í strandlengjunni sem kennd er við Blikastaðakró. Hún er  á miðri strandlengjunni á milli eiðisins út í Geldinganes og enda strandlengjunnar. Í Gorvík erog þar er allstór þangfjara og þar má finna margar þörungategundir. Leirur eru áberandi í Gorvík og þar er mikið um skeljar svo sem hjartaskel og kúfskel og burstaorma eins og sandmaðk og risaskera. Dýralíf er auðugt og þá sérstaklega fuglalíf og er mikið um æðarfugl, máfa og vaðfugla. Margæsir er þar í stórum hópum á fartíma og algengt er að selir liggi þar á skerjum.

Nafnið Gorvík er talið merkja for eða leðja eða sandur.
Laxfoss (Norðurá)

Laxfoss er foss í Norðurá í Borgarbyggð. Hann er 2,5 km sunnan við fossinn Glanna.
Urriðavatn við Egilsstaði

Urriðavatn við Egilsstaði er vatn sem er um 1,1 km² að flatarmáli. Mest dýpt vatnsins er um 15 m. og stendur vatnið í um 40 m. hæð yfir sjávarmáli. Í vatnið renna Hafralónslækur og Merkilækur en útfall vatnsins er Urriðavatnslækur.
Erla Ruth Harðardóttir

Erla Ruth Harðardóttir (f. 1960) er íslensk leikkona.
Heiða Rún Sigurðardóttir

Heiða Rún Sigurðardóttir (fædd 22. maí 1987) einnig þekkt undir sviðsnafninu Heida Reed er íslensk leikkona og fyrirsæta. Hún lærði leiklist í Drama Centre London. Hún er þekkt fyrir leik sinn í íslensku þáttaröðinni Stellu Blómkvist og bresku þáttarröðinni Poldark. Einnig landaði hún aðalhlutverki í glæpaseríunni FBI International.
Æðaskóf

Æðaskóf (fræðiheiti "Peltigera venosa") er flétta af engjaskófarætt. Hún er algeng á Íslandi og finnst á láglendi og upp í 1530 m hæð. Æðaskóf vex í deigum jarðvegi, oftast á þverhnýptum eða slútandi stöðum.
Þær tvær

Þær tvær voru íslenskir sketsaþættir leiknir og skrifaðir af Völu Kristínu Eiríksdóttur og Júlíunu Söru Gunnarsdóttur. Seríurnar urðu tvær, sumarið 2015 og haustið 2016 og voru sýndir á Stöð 2. Í fyrstu seríunni voru 6 þættir og annarri 8 þættir. Leikstjóri var Jón Gunnar Gissurarsson.
Radar le robot

Radar le Robot (íslenska: "Vélmennið Radar") er önnur bókin í ritröðinni Svalur &amp; Valur - sérútgáfa (franska: "Spirou et Fantasio Hors Série") og hefur að geyma þrjár sögur um Sval og Val eftir Franquin sem samdar voru áður en hinn formlegi bókaflokkur um þá félaga hóf göngu sína. Hún kom út í Belgíu árið 1989. Bókin sem slík hefur ekki verið gefin út á íslensku, en sögur hennar hafa þó birst í íslenskum þýðingum.

Sögurnar.

Titilsagan: "Radar le Robot" birtist undir heitinu "Vitskerti prófessorinn" í bókinni Arfurinn - Vitskerti prófessorinn, sem Froskur útgáfa gaf út árið 2013.

Önnur saga bókarinnar: "Spirou et les plans du robot" (íslenska: "Vélmennisuppdrátturinn") er framhald titilsögunnar og birtist í bókinni Svalur í hringnum, sem Froskur útgáfa gaf út 2014. Hún er jafnframt ein af sögunum í Quatre aventures de Spirou et Fantasio, sem telst fyrsta bókin í Svals &amp; Vals-sagnaflokknum.

Þriðja sagan: "Spirou fait du cheval" (íslenska: "Svalur knapi") birtist jafnframt í bókinni um "Sval í hringnum" og "Quatre aventures de Spirou et Fantasio".

Útgáfa.

Árið 1976 hóf Dupuis-forlagið útgáfu á nýrri ritröð: "Bernskubrekum" (franska: "Péchés de jeunesse"). Þar gaf að líta ýmist gamalt efni frá upphafsárum vinsælla myndasöguflokka. "L'Héritage" og "Radar le robot" voru tvær fyrstu bækurnar í ritröðinni. Þær voru endurútgefnar árið 1989 og þá látnar marka upphaf nýs bókaflokks sem helgaður er Sval og Val.
Keir Starmer

Sir Keir Rodney Starmer (f. 2. september 1962) er breskur stjórnmálamaður og lögfræðingur sem er núverandi leiðtogi Verkamannaflokksins og leiðtogi bresku stjórnarandstöðunnar. Hann tók við formannsembættinu af Jeremy Corbyn árið 2020 eftir að Verkamannaflokkurinn galt afhroð í þingkosningum árið áður. Starmer vann áður sem saksóknari hjá embætti breska ríkissaksóknarans. Starmer hefur verið lýst sem málsvara „mjúka vinstrisins“ innan Verkamannaflokksins en hann hefur þó lýst yfir vilja til að halda í róttækni síðustu ára.

Æviágrip.

Keir Starmer er fæddur árið 1962 í London og er kominn af einörðum vinstrimönnum. Hann er nefndur í höfuðið á Keir Hardie, stofnanda og fyrsta þingflokksformanni Verkamannaflokksins.

Starmer hlaut riddaranafnbót fyrir störf sín í þágu hins opinbera sem mannréttindalögfræðingur og saksóknari hjá hinu opinbera. Hann komst fyrst á breska þingið eftir kosningarnar árið 2015 og var frá árinu 2016 meðlimur í skuggaríkisstjórn Jeremy Corbyn sem ráðherra Brexit-málefna. Hann sagði sig síðar úr skuggaríkisstjórninni vegna ágreiningsefna við Corbyn. Á flokksfundi Verkamannaflokksins árið 2018 var Starmer málsvari þess að flokkurinn berðist fyrir annarri þjóðaratkvæðagreiðslu um veru Bretlands í Evrópusambandinu og að möguleikinn um að Bretland yrði áfram aðili að ESB yrði uppi á borðinu. Eftir slæma útreið Verkamannaflokksins í kosningum árið 2019 segist Starmer tilbúinn að sætta sig við að Bretland yfirgefi Evrópusambandið.

Corbyn sagði af sér sem leiðtogi Verkamanna eftir kosningarnar 2019. Starmer var kjörinn nýr leiðtogi flokksins þann 4. apríl árið 2020 með rúmum 56 prósentum atkvæða. Stuttu eftir að Starmer tók við forystu flokksins lýsti hann yfir að hann myndi reyna að uppræta gyðingahatur innan flokksins, en flokkurinn hafði sætt gagnrýni fyrir meinta gyðingaandúð á formannstíð Corbyns. Starmer skipaði skuggaráðuneyti sem þótti bera vott um endurkömu „mjúka vinstrisins“ eftir róttækari formannstíð Corbyns.
Svanir

Svanir ("Cygnus") eru ættkvísl fugla af andaætt (anatidae) og eru meðal stærstu fljúgandi fugla. Endur og gæsir eru skyldar tegundir. Sex tegundir svana eru til:

Svanir finna sér lífsförunaut út ævina en geta "skilið", ef ungar komast ekki á legg eða makinn deyr. Fjöldi eggja er vanalega frá 3-8 og hjálpar karlfuglinn við hreiðurgerð og að sitja á eggjunum. Þeir hafa "tenntan" gogg þ.e. oddhvassar nibbur á honum. Þeir éta bæði plöntur og smádýr.

Svani má helst finna í tempruðu loftslagi og eru 4 tegundanna bundnar við norðurhvel. Norðurtegundirnar eru alhvítar en suðurtegundir með svartan og hvítan lit
Allsherjarveðsetning

Allsherjarveðsetning er veðsetning er felst í því að veðsalinn veðsetur allt sem hann á og/eða kann að eignast. Slíkt veðandlag er óheimilt að íslenskum lögum sökum sérgreiningarreglu veðréttarins.
Lögmætisreglan

Lögmætisreglan er réttarregla í lögfræði er felur í sér að ákvarðanir stjórnvalda hverju sinni þurfa að byggja á viðhlítandi réttarheimildum ef þær eru íþyngjandi fyrir hinn almenna borgara. Mismunandi er eftir ríkjum hvort og með hvaða hætti þetta skilyrði kemur fram í löggjöf, þ.e. hvort það sé beinlínis tekið fram eða sé ráðið af henni.
Veðhafi

Veðhafi er sá einstaklingur eða lögaðili sem ætti kröfu um tilteknar gjörðir (eins og aðferðargerð) ef veðsalinn stendur ekki við þá skuldbindingu sem veðið nær yfir.

Framveðhafi.

Þeir aðilar sem fá réttindi veðhafa með framsali kallast framveðhafar. Réttindi þeirra geta ekki orðið meiri en veðhafinn hafði gagnvart veðsala, nema traustfangsreglur leiði til rýmri réttar.